**Schilling Árpád: „Elértük az apátia csúcsát”**

**Schilling Árpád a Franciaországban leginkább ismert magyar rendező, akit *Brecht: Baal* c. darabján keresztül ismerhettünk meg 2000-ben. 1964-ben született, tehát a kommunizmus végnapjai közben felnőtt generációhoz tartozik, és a független színház területén jeleskedik.**

**Le Monde:** *Az Orbán Viktor támogatói által szervezett óriási megmozdulás 100 ezer embert gyűjtött össze Budapesten január 21-én. Hogyan magyarázná ezt?*

**Schilling:** Sokan gondolják komolyan, hogy Orbán Viktor képviseli leginkább Magyarország érdekeit. Szélsőséges hitet vetnek belé, és csaknem isteni hatalommal ruházzák fel. Ez magyarázza, miért nem veszik észre, mely ponton hazudik. Minthogy ráadásul Putyinhoz hasonlóan egyszerű embernek mutatja magát, csodálják is a viselkedését. Orbán Viktor remekül játszik ezekkel az elemekkel. Mesterien bánik a politikai nyelvvel és a nép nyelvével is. Tudja, hogyan ossza meg az embereket, és a gyűlölet retorikáját igen hatásos módon használja. Ő tehát a tökéletes populista. Magyarországon egész biztosan van másfél millió olyan ember, aki nem lát más lehetőséget, mint őt megtartani a hatalomban. További másfél millió, aki hezitál. És van négymillió, aki soha nem szavazna rá. De sokan az utóbbiak közül nem szavaznak senkire: nem is szavaznak egyáltalán. Ez a legsúlyosabb probléma. Ez az elpártolás adta Orbánnak a hatalmat.

**Le Monde:** *Mi az érdektelenség oka?*

**Schilling:** Nagyon kevés embert érdekelnek Magyarországon az új Alaptörvény, az új törvények és a szabadságkorlátozó intézkedések. Leginkább az értelmiségi rétegek fogják fel ennek mértékét. Fontos, hogy a mi országunkban a Köztársaság iránti elkötelezettség jelentése más, mint Franciaországban, ahol mindenkinek állampolgári lelkiismerete van. Történelmi és politikai okokból kifolyólag nem volt idő arra, hogy ez az érzelem kialakuljon nálunk, ahol a demokrácia csupán húsz éves. Ezért van, hogy a Köztársaságra leselkedő veszély érzete nem itatja át Magyarországot.

**Le Monde:** *És ön hol helyezkedik el?*

**Schilling:** Sok külföldivel találkozom, aki azt mondja: „Hogyan képes támogatni Orbán hatalmát? Hogyhogy nem harcol ellene?” Azt válaszolom nekik: „Én egyedül mit tehetnék?” Nem szavaztam Orbánra, nem is tenném soha. Ahol tudom, kifejezem az álláspontomat. 2011 március 15-én, a nemzeti ünnep alkalmával volt egy tüntetés. Megkértek, hogy tartsak beszédet 30 ezer ember előtt. Meg is tartottam, de nem biztos, hogy sok értelme volt. Ahelyett, hogy „Orbán, takarodj!”-ot kiáltanék, szívesebben küzdök a saját területemen. Ami engem érdekel, az egy, a civil szférát erősítő független kultúra megszilárdítása, vagy legalábbis létrehozása.

**Le Monde:** *Radikalizálta ez a munkáját?*

**Schilling:** Három és fél éve csak a társadalommal foglalkozom a munkámban. Megpróbálom felébreszteni a fiatalok érdeklődését. Az utolsó előadásban, A papnőben tizenhat tizennégy éves szerepelt. Ennek alapja egy liberális tanár és egy, az iskolába kerülő pap közti konfliktus. Hogyan reagálnak a gyerekek? Milyen hibákat követnek el a felnőttek? Minthogy egy kis faluban hoztuk létre az előadást, elemeztük a fiatalok kiábrándult jövőképét is. A vidék kérdése fontos problémakör, és nagyon érdekel. Az utóbbi húsz évben a politikusok nem láttak távolabb Budapestnél. Elhanyagolták a vidéket, ahol az ország szegénységének 90%-a lakik. Ez központi probléma: hozzátartozik az Orbán hatalmában alapvető szerepet játszó katasztrofális gazdasági helyzethez.

**Le Monde:** *Magyar újságírók és értelmiségiek panaszkodnak, hogy nincs nagyobb ellenállás a kulturális közegben. Némelyek egyenesen apátiáról beszélnek. Ez az ön véleménye is?*

**Schilling**: Igen. Szégyen, hogy az értelmiségi réteg nem exponálja erősebben magát. Ez jóval Orbán előtt kezdődött. A liberális-szocialista kormány nyolc éve alatt, 2002-től 2010-ig, ezek az emberek elkezdték feladni a küzdelmet a korrupcióval és a hasonló rossz struktúrákkal szemben. De ma elértük az apátia csúcsát. Néhányan félnek, sokan mondják: „Minden erőfeszítés hiábavaló, mert a rendszer elakadt.” Hogy semmi ne legyen rendbe téve, a ma ismert piszkos politika felszínre hozta az összes féltékenységet, idegességet, a kis személyes szemétségeket. De szerencsére vannak azért olyan művészek, akik dolgoznak. És előkészítik a jövőt.

**Brigitte Salino**